બાબરની યુદ્ધ લડવાની પદ્ધતિ "તુલગુમા" પદ્ધતિ કહેવાતી હતી. તે મુજબ સૈનિકોને રણનીતિના હિસાબથી યુદ્ધ મેદાનમાં ખડા કરવામાં આવતા અને "અરાબા" પદ્ધતિ પ્રમાણે સૈનિકોને શત્રુઓથી બચાવવા ખાસ પ્રકારનું રક્ષા કવચ ઊભું કરવામાં આવતું. આવી લશ્કરી શક્તિ અને વ્યૂહરચનાઓ સાથે બાબર તક ઝડપવાની સાથે તકો ઊભી પણ કરતો હતો. ઉદાહરણ તરીકે ઈબ્રાહિમ લોદીની સેનાએ પાણીપતના મેદાનમાં દક્ષિણ ભાગમાં છાવણી નાખી, બળદગાડાંઓ ભેગાં કરી કામચલાઉ ચલિત કિલ્લાઓ બનાવ્યા. તેની વચ્ચે ગલી બનાવી તોપચીઓને તોપમારા માટે સજ્જ કર્યા. ઈબ્રાહિમ લોદીની આટલી તૈયારી સામે બાબરે ઉતાવળે પગલે ચાલી પાણીપત નગરનો કબજો લઇ લીધો. નગર કબજે કર્યા પછી ત્યાં ખાલી થયેલાં ઘરોમાં સૈનિકોએ રક્ષણ માટે જગ્યા લઇ લીધી. પરિણામે બાબર અને તેની નાની સેના ઈબ્રાહિમના મેદાનમાં પડેલા વિશાળ લશ્કર કરતાં વધુ સુરક્ષિત બની. આટલી વ્યૂહરચના પછી બાબરે પોતાના નાના પણ શક્તિશાળી લશ્કરને બે ભાગોમાં વહેંચી દીધું. પૂર્વ આયોજન મુજબ ફોજનો એક ભાગ રક્ષણ માટે અને બીજો ભાગ આક્રમણ માટે રાખ્યો.